THE MALTA INDEPENDENT L-istorja ewlenija hija intervista ma’ Monsinjur Anton Gouder li żvela każ xokkanti li ltaqa miegħu fejn erba tfajliet li għandhom 15-il sena nħarġu tqal mill-istess raġel. Dan wara li għamlu mħatra bejniethom li joħorġu mal-istess persuna. Storja oħra fuq l-ewwel faċċata hija dwar kif għadd ta’ deputati parlamentari Laburista għadhom ma ddikkjarawx l-assi tagħhom fil-Parlament. Skont The Malta Independent, wieħed minnhom huwa l-Prim Ministru. IN-NAZZJON Il-ġurnal In-Nazzjon jgħid li l-Ministru responsabbli mill-finanzi, Edward Scicluna ma kienx jaf x’dikjarazzjonijiet tal-assi jrid jimla u jippreżenta fil-ħin fil-Parlament. Storja oħra hija dwar id-diskors tal-Kap tal-Partit Nazzjonalista lbieraħ f’Ħaż-Żebbuġ li fih qal li l-Prim Ministru qed jappella lis-suldati tal-azzar biex jappoġġjawh għax riesqa l-elezzjoni, imma fix-xhur ta’ wara l-elezzjoni ġenerali insihom. MALTA TODAY Il-Malta Today bi storja waħda fuq il-faċċata li fiha tħabbar li l-ftehim bejn l-ElectroGas u l-Gvern dwar il-power station bil-gass se jkun iffirmat din il-ġimgħa. TIMES OF MALTA The Times of Malta bl-istorja ewlenija hija dwar it-tfigħ ta’ drenaġġ fl-għelieqi, fejn tikkwota lill-Ministru Konrad Mizzi li fil-Parlament qal li b’kollox daħlu 19-il ilment fl-aħħar sentejn. Il-maġġoranza tal-każijiet seħħew fl-akwati tal-Magħtab. Storja oħra hija dwar il-ħidma tal-membri parlamentari ewropej Maltin fejn intqal li s-sitta li huma pparteċipaw fl-inqas teħid ta’ voti fl-aħħar leġislatura. Iżda fuq nota pożittiva, is-sitt rappreżentanti Maltin spiċċaw fl-ewwel post ta’ kemm ħadmu fuq rapporti li waslu sal-plenarja. L-ORIZZONT Il-ġurnal l-orizzont bl-istorja ewlenija tittratta l-intervista li saret lill-PrimMinistru u Mexxej Laburista Joseph Muscat ilbieraħ filgħaxija waqt attivita politika f’Birkirkara. Dr Muscat qal li skont ir-rapport tal-Kummissjoni Ewropea, Malta se jkun wieħed mill-aktar tliet pajjiżi fl-UE li se jkunu qed joħolqu x-xogħol mill-pajjiżi kollha tal-UE. Rapport ieħor fl-ewwel faċċata huwa dwar kawża fil-Qorti kontra l-MEPA dwar mijiet ta’ eluf ta’ ewro li tħallsu b’mod dubjuż mill-Gvern Nazzjonalista lil Green MT bejn l-2011 u l-2012. Insibu wkoll ritratt tal-inċident tal-bieraħ fin-Naxxar fejn żagħżugħ jinsab fil-periklu tal-mewt.